
Parametrikus építészet - Nexorade szerkezetek

Az önhordó szerkezet kifejezés egy különleges struktúra családot jelöl, melynek gyökerei nagyon régi hagyományos építési rendszerekhez fűződnek a világ különböző régióiban. Néhány példa már megtalálható a hagyományos 12. századi tetőszerkezeteknél Japánban, valamint a francia építész Villard de Honnecourt vagy az olasz tudós Leonardo da Vinci kézirataiban.
Egyik fajtája a nexorade szerkezetek: önhordó három-dimenziós szerkezetek, amely három vagy több ferde rúdból épülnek fel, kialakítva egy zárt területet. Ezek a szerkezetek lehetővé teszik bármilyen forma megvalósítását, így létrehozva a végső körvonalat, amely meglehetősen stabil. Az önhordó szerkezetek jelentős terhelések viselésére alkalmasak. Egy elem esetleges törése az egész rendszert veszélyezteti, ez megfigyelhető az együttműködő szerkezeteknél.
A struktúra nagy terek kiselemes lefedésére lett tervezve, amely bonyolult és összetett feladat.
A kialakítási mód könnyen építhető, szerkezeti nehézséget egyedül a nyílások kialakítása jelent. Igény szerint alkalmazható önálló pavilonként, homlokzati elemként, árnyékolóként. Az elemek szélessége a pikkelyszem méretétől, a földtől való távolságától és az anyagminőségtől függ. Az anyagvastagság parametrikusan változtatható. Mivel a tervezés fázisának legelejétől akár az anyagtulajdonságok is paraméterek, a parametrikusan tervezett épületek sokkal gazdaságosabbak mind anyaghasználat, mind fenntarthatóság szempontjából. Amikor nem magát a formát alakítjuk át, hanem a formát alkotó elemek paramétereinek megváltozásával generálunk új formát, parametrikus design-nak nevezzük.
Dolgozatomban bemutatom a nexorade szerkezeti rendszer sajátosságait, kapcsolati rendszerét és dimenziójának lehetőségeit. A kezdeti három-, négy-, majd ötszögekből épülő rendszer más-más lehetőségek felfedezését teszi lehetővé. 



